ऐसा नहीं है कि इससे पहले यह कोई गुमनाम शहर था। जिसके उभरने से यहां के लोगों को यह पहचान मिली हो। बल्कि ठीक इससे उलट फाजिल्का शहर धीरे-धीरे अपनी समृद्ध छवि खो रहा था। फाजि़ल वट्टू नाम के व्यक्ति के नाम पर इस शहर का नाम फाजिल्का1844 में पड़ा। अंग्रेजी हुकूमत के समय यह शहर, पंजाब प्रान्त का, एक प्रमुख व्यापार बाजार था। ब्रिटिश राज में यहां भारत की सबसे बड़ी ऊन मार्किट थी। ऊन के 8.10 बड़े कारखाने थे। आज भी यहाँ इस नाम का बाजार तो है पर ना ऊन है, ना वो कारखाने। क्यूंकि भेड़ चराने वाले चरवाहे तो उस ओर चले गए। ज़मीनी पानी यहां खूब था जो धाई (धान) की खेती की लिए पर्याप्त था। तकरीबन हर घर में कुँए थे जो बरसात के मौसम में ऊपर तक भर जाते थे। नरमे (कपास) के लिए भी यह क्षेत्र शुरू से ही अनुकूल रहा है। घरों के बाहर गलियां, नरमे की गठरियों से भर जाती और बच्चों का मनपसंद खेल था घर की छतों से उन पर छलांग लगाना ।